Man geskiet, vrouens vasgebind tydens aanval op kleinhoeweArgieffoto: Reint Dykema Johannes Jasper, woordvoerder van die polisie, het gesê die 55-jarige man was in sy agterplaas besig toe twee mans met vuurwapens hom oorval het. ŉ Struweling het ontstaan en skote is afgevuur. Die man is in die hand en bolyf gewond. Volgens Jasper het twee vrouens wat in die huis was, vermoedelik die man se dogter en skoondogter, uit die huis gehardloop gekom toe hulle die skote hoor. “Die rowers het hulle terug in die huis in gesleep en vasgebind. Hulle het die huis omgekeer en selfone, elektriese ware en ŉ onbekende hoeveelheid kontant gesteel. Hulle het ook ŉ vuurwapen uit die kluis gevat.” Die rowers het ŉ Corsa-motor wat op die erf was, gesteel en daarmee weggejaag. Die motor is later ŉ ent weg van die huis af gekry waar dit omgeslaan het. “Die man is na die Steve Biko-hospitaal gehaas. Hy is in ŉ kritieke toestand,” het Jasper gesê. Die vrouens het ligte beserings opgedoen, maar is nie gehospitaliseer nie. ŉ Saak van poging tot moord en roof word ondersoek. Geen verdagtes is nog in verband met die voorval in hegtenis geneem nie. Maroela Media kan ter wille van die slagoffers se veiligheid nie hul name bekendmaak nie.